༄༅། །རབ་གནས་ཀྱི་ཆོ་ག་ཤིན་ཏུ་བསྡུས་པ་ཁང་བཟང་རབ་གནས་གྲགས་པ་བཞུགས་སོ། །

 ༄༅། །རྡོ་རྗེ་འཛིན་པར་གུས་བཏུད་ནས། །ཁང་བཟང་རབ་ཏུ་གནས་པ་ཡི། །ཆོ་ག་བསྡུས་པ་བྱ་བའི་ཚུལ། །ཁུངས་དང་བཅས་ཏེ་བཤད་ཀྱིས་ཉོན། །དེ་ལ་འདིར་རབ་གནས་ཀྱི་ཆོ་ག་ཤིན་ཏུ་བསྡུས་པ་ཉིན་ཅིག་མ་བྱ་ཚུལ་བཤད་པར་བྱ་སྟེ། དེ་ཡང་དེང་སང་ཁང་བཟང་རབ་གནས་ཡིན་ཟེར་ཏེ། མདོ་ལུགས་ཀྱི་ས་ཙྪའི་རབ་གནས་ལས་འགྲེས་ཤིང༌། སྟབས་བདེ་བའི་དབང་དུ་བྱས་ཏེ་རྟེན་བསྐྱེད་དང་མདུན་བསྐྱེད་གཅིག་ཏུ་འབྲེལ་བའི་ལག་ལེན་ཞིག་དར་འདུག་ཀྱང༌། དེ་གཉིས་གཅིག་ཏུ་མི་འབྲེལ་ཏེ། འདིར་བླ་མེད་ལུགས་དཀྱིལ་འཁོར་སྒྲུབ་པ་གཞིར་བཞག་གི་སྟེང་རབ་གནས་སྦྱར་དགོས་ཏེ། བླ་མཆོད་དང་ཚེ་དཔག་མེད་ལྟ་བུ་ཡིན་ན་ཁྱད་གཞི་བད། མདུན་གྱི་དཀྱིལ་འཁོར་ལ་ཁྱད་ཆོས་རྟེན་བསྐྱེད་སོགས་ཆེད་དུ་སྦྱར་དགོས་པ་དང༌། དྲག་དམར་ལྟ་བུ་ཡིན་ན་སྦྱར་གཞི་བདག་མདུན་དབྱེར་མེད་ཀྱི་གཞུང་ལ་སྦྱར་ཆོས་རྟེན་བསྐྱེད་སོགས་ཆེད་དུ་སྦྱར་བ་དང༌། ལྷན་སྐྱེས་ལྟ་བུ་སྦྱར་གཞི་བདག་བསྐྱེད་རྐྱང་པ་ལ་སྦྱར་ཆོས་རྟེན་བསྐྱེད་སོགས་ཆེད་དུ་སྦྱར་བ་མ་གཏོགས་དེ་གཉིས་གཅིག་ཏུ་འབྲེལ་བའི་ཁུངས་མ་གསུངས་བའི་ཕྱིར་དང༌། རྟེན་བསྐྱེད་ལོགས་སུ་མེད་ན་རབ་གནས་ཀྱི་མཚན་གཞིའང་མ་གྲུབ་སྟེ། རབ་རྒྱུད་ལས། སྤྱིར་ནི་རྟེན་བསྐྱེད་དགུག་བསྟིམ་དང༌། །དབང་བསྐུར་བརྟན་བཞུགས་བཞི་པོ་ནི། །རབ་གནས་ཉིད་ཀྱི་ངོ་བོ་ཡིན། ཞེས་གསུངས་པས། རྟེན་བསྐྱེད་འདོན་པ་ཡུད་ཙམ་ལ་འཚེར་སྣང་མི་མཛད་པར་ལོགས་སུ་གནང་ཐུབ་ན་རབ་གནས་ཀྱི་ངོ་ཏིག་ཡིན་པས་དོན་དང་འབྱོར་བ་མ་ཟད། ཆོ་གའི་ཆིངས་རྒྱས་འབྲིང་བསྡུས་གསུམ་དུ་བཤད་པ་དང་ཡང་ཤིན་ཏུ་མཐུན་ནོ། །དེ་ཡང་བླ་མཆོད་དང་སྦྱར་ན། བདག་མདུན་གཞུང་བཞིན་བསྲངས་ཏེ་བུམ་བསྐྱེད་དང་བདག་འཇུག་མ་གྲུབ་ཀྱང་འཐུས། ཆེ་མཆོག་ཁྱོད་ལ་ཕྱག་འཚལ་བསྟོད། ཞེས་པའི་མཚམས་སུ། ལས་བུམ་ལ་དམིགས་ཏེ། བུམ་ཆུའི་སྟེང་གི་ནམ་མཁར་ཟླ་གདན་ལ་ཧཱུཾ་ཡིག་མཐར་བཟླ་བྱའི་སྔགས་ཀྱིས་བསྐོར་བ་ལས་འོད་ཟེར་འཕྲོག་དུས་དོན་གཉིས་བྱས་པར་གྱུར། ཞེས་བརྗོད་དེ་སུམྦྷ་ནི་ཉེར་གཅིག་བཟླས་ཏེ། ཡིག་འབྲུ་ཟླ་གདན་དང་བཅས་པ་འོད་དུ་ཞུ་ནས་བུམ་པའི་ཆུར་གྱུར། ཞེས་བརྗོད། ཐུན་རྫས་ལ་དམིགས་ཏེ་སུམྦྷ་ནི་བདུན་གྱིས་སྔགས་བཏབ། དེ་ནས་སེམས་ཅན་མ་རིག་པའི་མུན་པ་སོགས་ནས། བགེགས་གཏོར་ས་ཡི་ཕྱོགས་འདིར་དང་བཅས་པ་བཏང་ནས་མཚམས་བཅད། དེ་ནས་རང་གི་སྙིང་ག་ནས་སོགས་ཀྱིས་ཁྲུས་གསོལ་བྱ། རྟེན་བསྐྱེད་བསང་སྦྱངས་ནས་བཟུང་ས་མ་ཡ་སྟྭཾ་གྱི་བར་བྱས་ཏེ་སྤྱན་འདྲེན་སིལ་སྙན་གྱི་མཐར་ཕྱི་འབྲང་བསྐྲད། བཛྲ་ཨངྒུ་ཤ་ཛཿསོགས་ཀྱིས་དགུག་བསྟིམ་བྱ། སླར་ཡང་ཐུགས་ཀའི་སོགས་ནས་དབུ་བརྒྱན་པར་གྱུར། ཞེས་པའི་བར་གྱི་ལྷ་དབང་ངོ༌། མངའ་དབུལ་གྱི་དོད་སྤྱན་དབྱེ་དང་ན་བཟའ་ཕུལ། ཡན་ལག་བརྒྱད་ལྡན་དང༌། སྙིང་རྗེ་ཆེན་པོསམཆོད་བསྟོད་བྱ། བདག་དང་མཁའ་མཉམ་སོགས་ནས་ཚོགས་ལ་འཇུག ཚེ་དཔག་མེད་ལ། བདག་མདུན་དབང་ཆོག་དང་བཅས་པ་གྲུབ་ནས། ཐུན་སྒྲུབ་བགེགས་གཏོར་ཁྲུས་གསོལ་སྔར་བཞིན་བྱ། རྟེན་བསྐྱེད་བསངས་སྦྱངས་ནས་བཟུང༌། མངོན་པར་རོལ་པས་གཤེགས་སུ་གསོལ། ཞེས་པའི་མཚམས་སུ་ཕྱིར་འབྲང་བསྐྲད། ཛཿཧཱུཾ་བཾ་ཧོཿགཉིས་མེད་གྱུར། ཞེས་པས་དགུག་བསྟིམ་བྱ། སླར་ཡང་ཐུགས་ཀའི་སོགས་ནས་རང་རིག་རྣམས་ཀྱི་བདག་པོར་བཞུགས། ཞེས་པའི་བར་གྱི་ལྷ་དབང་ངོ༌། །དེ་ནས་སྤྱན་དབྱེ་དང་ན་བཟའ་ཕུལ་ཏེ་མཆོད་བསྟོད་གཞུང་བཞིན་བྱ། དྲག་དམར་ལ། བདག་བསྐྱེད་བཟླས་པ་ཡན་གྲུབ་ནས་ལས་བུམ་སྒྲུབ། ཐུན་སྒྲུབ་བགེགས་གཏོར་ཁྲུས་གསོལ་སྔོན་དུ་བཏང༌། རྟེན་བསྐྱེད་བསངས་སྦྱངས་ནས་བཟུང༌། དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། ཞེས་པའི་མཚམས་སུ་ཕྱི་འབྲང་བསྐྲད། ཞེས་གསོལ་བ་བཏབ་པས་སོགས་ནས་འཛབ་སྔགས་བཟླས་པའི་བར་གྱིས་དགུག་བསྟིམ་བྱ། དུས་གསུམ་སངས་རྒྱས་སོགས་དབང་སྒྲུབ་ཀྱི་ལྷར་གསོལ་བ་བཏབ་པ། རྟེན་ལ་དབང་བསྐུར་བྱིན་གྱི་བརླབ་ཏུ་གསོལ། །དབང་སྒྲུབ་ཀྱི་ལྷ་ཚོགས་སོགས་ནས་རྟེན་གྱི་སྤྱི་བོར་བྱེ་མ་ལ་ཆུ་བཏབ་པ་ཞེས་དང་ཆ་ལུགས་ཅན་དུ་གྱུར། ཞེས་པའི་བར་གྱི་ལྷ་དབང་ངོ༌། །དེ་ནས་སྤྱན་དབྱེ་དང་ན་བཟའ་ཕུལ་ཏེ་མཆོད་བསྟོད་གཞུང་བཞིན་བྱ། ལྷན་སྐྱེས་ལ། བདག་བསྐྱེད་བཟླས་པའི་མཐར་བུམ་ཆུ་དང་ཐུན་སྒྲུབ་ལ་དམིགས་ཏེ་སུམྦྷ་ནི་ལན་བདུན་བཟླས། ཐུགས་ཀ་ནས་ཁྲོ་བོའི་ཚོགས་དཔག་ཏུ་མེད་པ་འཕྲོས་ཏེ་བུམ་ཆུ་དང་བྲབས་རྫས་ལ་ཐིམ་པས་ཁྲོ་བོ་རྣམས་ཆུ་དང་བྲབས་རྫས་ཀྱི་རྣམ་པར་སོགས་ནས། རྣམ་པར་མི་རྟོག་པའི་ཆུ་དང་ནུས་མཐུ་ཅན་གྱི་རྫས་སུ་གྱུར། ཞེས་བརྗོད། བཀའ་བསྒོའི་སྐབས། བདག་རྡོ་རྗེ་འཛིན་པས་ཁང་བཟང་འདི་ལ་རབ་ཏུ་གནས་པར་བྱེད་པའི་དུས་འདིར་སོགས་ནས། བགེགས་གཏོར་མཚམས་གཅོད་གོང་གནོན་བཞིན་གྲུབ་རྗེས་ཁྲུས་གསོལ་བྱ། རྟེན་བསྐྱེད་བསངས་སྦྱངས་ནས་བཟུང་ཡན་ལག་ཐམས་ཅད་ལ་ཕཊ་ཕཊ། ཞེས་ཡེ་ཤེས་ཀྱི་འཁོར་ལོ་སོགས་ནས་བཛྲ་ས་མཱ་ཛཿཞེས་པའི་མཚམས་སུ་ཕྱི་འབྲང་བསྐྲད། ཛཿཡེ་ཤེས་པ་སོགས་ཀྱིས་དགུག་བསྟིམ་བྱ། སླར་ཡང་ཐུགས་ཀའི་འོད་ཟེར་གྱིས་སོགས་ནས། ཡུམ་ལ་རྣམ་པར་སྣང་མཛད་ཀྱིས་དབུ་རྒྱན་པར་གྱུར། ཞེས་པའི་བར་གྱི་ལྷ་དབང་ངོ༌། །དེ་ནས་སྤྱན་དབྱེ་དང་ན་བཟའ་ཕུལ་ཏེ་ཨོཾ་ཤྲཱི་ཧེ་རུ་ཀ་ཨརྒྷཾ་སོགས་ཀྱིས་མཆོད། ཁྱོད་ནི་རྣལ་འབྱོར་མས་བསྟོད་པར་བྱ། སླར་ཡང་གཞུང་སོ་སོའི་ཚོགས་དང་གཏོར་མ་ཕུལ་ཏེ་ལྷག་གཏོར་འགོར་རྟེན་བསྒྱུར་བྱ་བ་ནི། བླ་མཆོད་ལ། གནས་བྱའི་རྟེན་བླ་མ་རིགས་དྲུག་པའི་དཀྱིལ་འཁོར་དུ་གསལ་བ་འོད་དུ་ཞུ་བ་ལས་ཁང་བཟང་གི་རྣམ་པར་གྱུར། ཞེས་དང༌། ཚེ་དཔག་མེད་ལ། གནས་བྱའི་རྟེན་བཅོམ་འདས་མགོན་ཚེ་དཔག་ཏུ་མེད་པའི་དཀྱིལ་འཁོར་དུ་གསལ་བ་སོགས་དང༌། དྲག་དམར་ལ། གནས་བྱའི་རྟེན་བླ་མ་རིག་འཛིན་ཆེན་པོ་པདྨ་དྲག་པོ་རྩལ་གྱི་སྐུར་གསལ་བ་སོགས་དང༌། ལྷན་སྐྱེས་ལ། གནས་བྱའི་རྟེན་བཅོམ་ལྡན་འདས་དཔལ་འཁོར་ལོ་སྡོམ་པ་ལྷན་ཅིག་སྐྱེས་པའི་སྐུར་གསལ་བ་འོད་དུ་ཞུ་བ་ལས་ཁང་བཟང་གི་རྣམ་པར་གྱུར། ཞེས་བརྗོད་དོ། དེ་ནས་འབྲུ་བཀྱེ། བླ་མ་རྗེ་བཙུན་པ་དང་དཀོན་མཆོག་རིན་ཆེན་ཐམས་ཅད་དང༌། ཡི་དམ་མཁའ་འགྲོ་ཆོས་སྐྱོང་བའི་སྲུང་མ་ཐམས་ཅད་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་གྱིས་རླབས་ཀྱིས། བདག་རྡོ་རྗེ་འཛིན་པས་རབ་ཏུ་གནས་པར་བྱས་པའི་རྟེན་འདི་རྣམས་འགྲོ་བ་སེམས་ཅད་ཐམས་ཀྱི་ཕྱག་གི་གནས་མཆོད་པའི་རྟེན་དུ་གྱུར་ནས་སྤྲུལ་པ་སྐུའི་མཛད་པ་མངོན་སུམ་དུ་མཛད་པར་གྱུར་ཅིག ལན་གསུམ་ཀ་སྐུ་གསུང་ཐུགས་ཞེས་བསྒྱུར། འགྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་གྱུར། དེ་ནས་ཡོན་སློབ་གཉིས་ཀས་རྟེན་ནམ་ཁང་བཟང་གི་དཀྱིལ་ནས་བཏགས་པའི་མེ་ཏོག་གི་ཕྲེང་བ་གཟུང་སྟེ། ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིག་བར་དུ། །སྦྱིན་བདག་བསོད་ནམས་སྤེལ་བ་དང༌། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟར་རྫོགས་པའི་སངས་རྒྱས་རྣམས། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་ལྷུམས་ཞུགས་ལྟར། །དེ་ལྟར་འདི་ནི་རྟག་བཞུགས་སུ་གསོལ། །བདག་སོགས་སེམས་ཅན་དོན་དུ་ནི། །བྱང་ཆུབ་སེམས་ནི་ཡོངས་འཕེལ་ཕྱིར། །མེ་ཏོག་ལ་སོགས་འདི་བཞེས་ཏེ། །མགོན་པོ་འདི་ནི་རྟག་བཞུགས་མཛོད། །ཨོཾ་ཨཱཿབིགྷནྟ་སོགས་འཁྱིལ་སྔགས་ལན་གསུམ་བརྗོད་ཅིང་གནས་བྱའི་རྟེན་གྱི་འོག་བར་སྟེང་གི་ཆར་རྡོ་རྗེ་གསོར་ཞིང་རྒྱ་གྲམ་དུ་བཀོད་པས་བརྟན་པར་བྱ། དེ་ནས་ཡེ་དྷརྨ་ཉེར་གཅིག་བཟླས་ཏེ་འབྲུ་ལ་སྔགས་ཞུས་ནས་འབྲུ་བཀྱེ། ཨོཾ། བདེ་ལེགས་རྒྱ་མཚོ་སོགས་བཀྲ་ཤིས་ཀྱི་ཚིགས་སུ་བཅད་པའི་མཐར། ཨོཾ་སུ་པྲ་ཏིཥྛ་ལན་གསུམ་བརྗོད་དེ་རོལ་མོའི་བྱེ་བྲག་ཐམས་འབུད་དཀྲོལ་བྱེད་ཅིང་མེ་ཏོག་གི་ཆར་གྱིས་དགེ་ལེགས་སུ་བྱའོ། །སྤྲོ་ན་དེ་དང་དེའི་རྗེས་སུ་ཡོན་བདག་བསྒོ་བ་དང་རྫས་གཏད་ཀྱང་བྱའོ། །དེ་ནས་སླར་ལྷག་གཏོར་ནས་བཟུང་ལས་གཞུང་གང་ལ་བརྟེན་པ་དེའི་འཇུག་ཆོག་བསྡུ་རིམ་དང༌། བསྔོ་སྨོན་བཀྲ་ཤིས་དང་བཅས་པས་མཐའ་བརྒྱན་པར་བྱའོ། །དེ་ནས་ཡོན་བདག་འབྱོར་པ་ཆུང་ཞིང་སློབ་དཔོན་སྤྲོས་པ་ལ་མི་དགྱེས་པ་དག་གི་ཆོ་ག་སྟེ། རབ་གནས་ཤིན་ཏུ་བསྡུས་པ་ཉིན་གཅིག་མའི་ཆོ་ག་བཤད་ཟིན་ཏོ།། ༈ །།ད་ནི་ཞར་བྱུང་དུ་མདོ་ལུགས་རབ་གནས་དང༌། སྤོ་ཆོག་ཨརྒའི་ཆོ་ག་བཤད་པར་བྱ་སྟེ། དང་པོ་ནི། སངས་རྒྱས་ཆོས་དང་སོགས་སྐྱབས་སེམས་དང་ཚད་མེད་བཞི་སྔོན་དུ་བཏང་ནས། སྭ་བྷ་ཝསརང་གི་ཕུང་ཁམས་སྐྱེ་མཆེད་སྦྱངས། སྟོང་པའི་ངང་ལས། སྐད་ཅིག་གིས་པད་ཟླའི་སྟེང་དུ། བཅོམ་ལྡན་འདས་རྒྱལ་བ་ཤཱཀྱ་ཐུབ་པ་གསེར་བཙོ་མའི་མདོག་ལྟ་བུ། ཞལ་གཅིག་ཕྱག་གཉིས་པ། ཞབས་རྡོ་རྗེ་སྐྱིལ་ཀྲུང་དུ་བཞུགས་པ། ཕྱག་གཡས་པ་ས་གནོན། གཡོན་མཉམ་བཞག དབུའི་གཙུག་ཏོར་མཐོན་མཐིང་སེམས་ཅན་གྱིས་བལྟར་མི་མངོན་པ། སྐུ་ལ་ན་བཟའ་ངུར་སྨིག་གི་རྒྱལ་མཚན་གསོལ་བ། སྤྲུལ་པ་སྐུའི་མཚན་ཉིད་དང་ལྡན་པར་གྱུར། ཨོཾ་མུ་ནེ་མུ་ནི་མཧཱ་མུ་ན་ཡེ་སྭཱཧཱ། ཞེས་བརྒྱ་རྩ་བཟླས། དེ་ནས་བུམ་པར་སྔགས་ཀྱི་ཡིག་འབྲུས་གང་བར་གྱུར། ཡེ་དྷརྨ་བདུན་ཙམ་བཟླས་ཏེ། ཡིག་འབྲུ་འོད་དུ་ཞུ་ནས་བུམ་པའི་ཆུར་གྱུར། ཞེས་བརྗོད། སུམ་བྷ་ནི་ལན་བདུན་གྱིས་ཐུན་ལ་སྔགས། ཡང་ཡེ་དྷརྨ་བདུན་གྱིས་འབྲུ་ལ་སྔགས། བགེགས་གཏོར་ཨོཾ་ཨཱཿཧཱུཾ་གིས་བྱིན་གྱིས་བརླབས། འབྱུང་པོ་འདུལ་བྱེད་ཀྱི་ཕྱག་རྒྱ་སྙིང་གར་བཅས་ཏེ། མཆོད་སྦྱིན་གྱི་གཏོར་མ་འདོད་པའི་ཡོན་ཏན་ལྔ་དང་ལྡན་པ་འདི་ཉིད། བགེགས་ཀྱི་རྒྱལ་པོ་བཱི་ན་ཡ་ཀ བདུད་ཀྱི་རྒྱལ་པོ་དགའ་རབ་དབང་ཕྱུག་ལ་སོགས་པ་ས་འོག་ས་སྟེང་ས་བླ་གསུམ་ན་གནས་པའི་གནོད་བྱེད་གདོན་བགེགས་འབྱུང་པོའི་ཚོགས་དང་བཅས་པ་ཐམས་ཅད་མཆོད་སྦྱིན་འདིས་ཚིམ་པར་གྱིས་ལ་རང་རང་སོ་སོའི་གནས་སུ་དེངས་ཤིག གུལ་ཡུངས་དང་བཅས་སུམྦྷ་ནི་བཟླས་ཏེ་རིང་དུ་བསྐྲད། ཐུགས་ཀ་ནས་འཕྲོས་པའི་འོད་ཀྱི་འོག་ཐམས་ཅད་རྡོ་རྗེའི་ས་གཞི་སོགས་ནས། བཛྲ་རཀྵས་མཚམས་བཅད། རང་གི་སྙིང་ག་ནས་འཕྲོས་པའི་འོད་ཟེར་གྱིས་སོགས་ཁྲུས་གསོལ་བྱ། དེ་ནས་སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། སྐད་ཅིག་གིས་པད་ཟླའི་སྟེང་དུ། རྟེན་རྣམས་རྒྱལ་བ་ཤཱཀྱ་ཐུབ་པ་སོགས་ནས། སྤྲུལ་པ་སྐུའི་མཚན་ཉིད་དང་ལྡན་པར་གྱུར་པའི་སྤྱི་བོར་ཨོཾ། མགྲིན་པར་ཨཱཿཐུགས་ཀའི་སྟོད་དུ་ཧཱུཾ། སྨད་དུ་ས་བོན་གྱིས་མཚན་པ་ལས་འོད་འཕྲོས་ཡེ་ཤེས་པ་བཛྲ་ས་མཱ་ཛཿསུམྦྷ་ནས་ཕྱི་འབྲང་བསྐྲད། ཛཿཧཱུཾ་བཾ་ཧོཿརྟེན་གྱི་དམ་ཚིག་པ་དང་གཉིས་སུ་མེད་པར་གྱུར། ཞེས་དགུག་བསྟིམ་བྱ། སླར་ཡང་ཐུགས་ཀའི་ས་བོན་ལས་འོད་ཟེར་འཕྲོས་དབང་གི་ལྷ་ཚོགས་སྤྱན་དྲངས། དེ་རྣམས་ཀྱི་བདུད་རྩིའི་བུམ་པས་དབང་བསྐུར། སྐུ་གང༌། དྲི་མ་དག ཆུ་ལྷག་མ་ཡར་ལུད་པ་ལས་རྣམ་པར་སྣང་མཛད་ཀྱི་དབུ་རྒྱན་པར་གྱུར། ཨོཾ་ཨཱཿབཛྲ་ཨརྒྷཾ་སོགས་ཀྱིས་མཆོད། སྲིད་པའི་འཇིགས་ལས་སོགས་ཀྱིས་བསྟོད། རྟེན་གྱི་རྒྱལ་བ་ཤཱཀྱ་ཐུབ་པ་འོད་དུ་ཞུ་བ་ལས་རྟེན་རང་རང་གི་རྣམ་པར་གྱུར། དེ་ནས་བླ་མ་རྗེ་བཙུན་པ་དང༌། ཇི་སྲིད་མེ་དང་སོགས་ཀྱི་མཐར་རྟེན་གྱི་བཀྲ་ཤིས་རྒྱས་བསྡུས་གང་རུང་བྱ། དགེ་བ་བསྔོ་བ་སོགས་ཀྱི་གྲུབ་བོ། །དེས་མཚོན་ཏེ་སཙྪ་དང་ཇོ་དར་སོགས་ལའང་ཤེས་པར་བྱའོ།། །།གཉིས་པ་སྤོ་ཆོག་ནི། གང་ལ་བྱ་ན། རྟེན་རྙིང་པ་ཤིག་ནས་གསར་དུ་བཞེངས་པ་དང༌། གནས་ངན་པ་ནས་བཟང་བའི་སར་སྤོ་བ་རྣམས་ལའོ། གང་གིས་བྱེད་ན། བསྐྱེད་རྫོགས་ཀྱི་ལྟ་དགོངས་དང་ལྡན་པའི་གང་ཟག་གིས་སོ། །དུས་ནམ་གྱི་ཚེ་བྱ་ན། ཞིག་གསོའི་མཐུན་རྐྱེན་འཛོམས་ནས་གཟའ་ཚེས་དགེ་བའི་དུས་སུའོ། །ཚུལ་ཇི་ལྟར་བྱ་ན། སྦྱོར་བ་སྙན་གསན་དབབ་པ། དངོས་གཞི་སྤོ་བའི་ཆོ་ག རྗེས་ཇི་ལྟར་བྱ་བའི་ཚུལ་བཅས་ཉིན་ཞག་བར་དུ་ཆོད་པའི་ཚུལ་གྱིས་སོ། །ཉིན་དང་པོ་སྙན་གསན་དབབ་པའི་ཆོ་ག་ནི། བདག་བསྐྱེད་གང་ལ་བརྟེན་པའི་མཆོད་གཏོར་དང༌། རྟེན་རྙིང་པ་ལ་དབུལ་བྱའི་མཆོད་པ། ཆོས་སྐྱོང་མགོན་པོ་དང་གཞི་བདག་གིས་གཏོར་མ་བཅས་བཤམ་སྟེ། ལས་གཞུང་གང་ལ་བརྟེན་པའི་བདག་བསྐྱེད་བཟླས་པ་ཡན་གྲུབ་རྗེས་གཏོར་མ་འབུལ། དེ་ནས་རྟེན་རྙིང་པ་ལ་དམིགས་བསལ་རྟེན་གང་ཡིན་གྱི་མཆོད་བསྟོད་བྱ་བའམ། ཡང་ན་སྤྱིར་བཏང༌། རབ་བྱམས་རྒྱ་མཚོ་སོགས་ཀྱིས་མཆོད་པ་དང༌། མི་བསྐྱོད་རྡོ་རྗེ་སོགས་སྤྱི་བསྟོད་བྱས་ཀྱང་རུང༌། དེའི་རྗེས་སུ་ཆོས་སྐྱོང་མགོན་པོ་དང་གཞི་བདག་གི་གཏོར་མ་རབ་གནས་ཀྱི་སྐབས་ལྟར་འབུལ་ནས། ཁམས་གསུམ་འདིར་ནི་མགོན་གང་ལ། །ཆེན་པོས་མཆོད་པར་བཞུགས་རྣམས་དང༌། །ལྷ་དང་ཀླུ་དང་གནོད་སྦྱིན་དང༌། །དྲི་ཟ་དང་ནི་ལྷ་མིན་དང༌། །ཁྱད་པར་རྟེན་འདིའི་སྲུང་མ་སོགས། །དེ་དང་དེ་ལ་འདི་གསོལ་གྱི། །སེམས་ཅན་ཀུན་གྱི་དོན་གྱི་ཕྱིར། །རྟེན་ནི་ཞིག་རལ་རྙིང་པ་འདི། །ཞེས་སམ། ཡང་ན། བཞུགས་པའི་གནས་ནི་ངན་པ་འདི། །བཅོས་ཏེ་བཟང་པོར་བགྱི་ལགས་ན། །དེ་ཡང་སང་ཉིད་བགྱིད་འཚལ་བས། །གདན་ས་ཉེ་ལོགས་གནས་འདིར་བཞུགས། །ཀུན་གྱི་རྗེས་སུ་གནང་བར་མཛོད། །ཁྱེད་ཀྱིས་བཟོད་ཅིང་གནང་བ་ན། །བགྱི་སྟེ་གཞན་དུ་མ་ཡིན་ནོ། །རྨི་ལམ་ལ་སོགས་མཚན་མ་ཡི། །རྗེས་སུ་གནང་བར་མཛད་དུ་གསོལ། །ཞེས་འདོད་དོན་གསོལ་ནས། དེ་ཡང་སང་ཉིན་སྤོ་ཆོག་པའི་སྙན་གསན་རབ་གནས་ཀྱི་སྟ་གོན་བཞིན་ལས། རབ་གནས་ཞེས་པའི་ཚིག་ལ་སྤོ་ཆོག་ཅེས་སྦྱར་བའི་ཁྱད་པར་ཙམ་སྟེ། ལྕེ་ཧཱུཾ་ལས་རྡོ་རྗེར་གྱུར་སོགས་ནས་ཐུགས་རྗེ་ལྡན་རྣམས་སྤོ་ཆོག་མཛོད། ཅེས་ལན་གསུམ་བརྗོད་དེ་གནང་བར་བྱིན་པར་བསམ། དེ་ནས་བདག་བསྐྱེད་མཇུག་སྡུད་སོགས་བྱའོ། །གཉིས་པ་དངོས་གཞི་ནི། བཅས་ཤོམ་སྔར་བཞིན་ལས། རྟེན་བསྐྱེད་ལས་གཞུང་གང་ལ་བརྟེན་པ་དེའི་མཆོད་པ་གསར་དུ་བཤམ། མེ་ལོང་གཡའ་དག་པ་ཞིག་དང་དེའི་ཕྱི་འདྲིལ་དར་སེར་པོ་བཅས་འདུ་བྱ་ལ། ཆོ་ག་སྔར་བཞིན་བདག་བསྐྱེད་གཏོར་བསྔོ་དང་བཅས། རྟེན་རྙིང་པར་མཆོད་པ། ཆོས་སྐྱོང་དང་གཞི་བདག་གི་གཏོར་མ་འབུལ་བ་བཅས་གྲུབ་ནས། འདོད་གསོལ་སྔར་བཞིན་ལས་སང་ཞེས་པ་ད་ལྟ་ཞེས་དང༌། རྨི་ལམ་ལ་སོགས་ཞེས་པའི་ཚབ་ཏུ། ཐུགས་རྗེ་མངའ་བས་ཅི་ནས་ཀྱང༌། ཞེས་སྦྱར་བའི་ཁྱད་པར་ཙམ་དང༌། སྙན་གསན་དབབ་པ་ཡང་རབ་གནས་དངོས་གཞི་ལྟར་ལས། རབ་གནས་ཞེས་པའི་ཚིག་ལ་སྤོ་ཆོག་ཅེས་སྦྱར་བའི་ཁྱད་པར་ཙམ་མོ། །དེ་ནས་སྤོ་གཞི་མེ་ལོང་དང་རྟེན་ལ་ཁྲུས་གསོལ་བྱ། རྟེན་མེ་ལོང་དུ་འཆར་བ་ལ་དམིགས་ཏེ། ལས་ཆུས་བསངས། སྭ་བྷ་ཝས་སྤོ་གཞིའི་མེ་ལོང་སྦྱངས། སྟོང་པའི་ངང་ལས། མེ་ལོང་དྭངས་མའི་གཞིར་རྟེན་རྣམས་སྐད་ཅིག་གིས་ལས་གཞུང་གང་ཡིན་གྱི་ལྷར་བསྐྱེད་མངོན་རྟོགས་ནས་བཟུང༌། སྤྱན་འདྲེན་གྱི་བར་སྔོན་དུ་བཏང་ནས། ཛཿཧཱུཾ་བཾ་ཧོཿརྟེན་རྙིང་པའི་དམ་ཡེ་དང་བཅས་ལྷན་ཅིག་རྟེན་མེ་ལོང་གི་གཟུགས་བརྙན་དུ་བསྐྱེད་པ་དང་གཉིས་སུ་མེད་པར་གྱུར། ཞེས་བརྗོད་དེ། ཡི་གེ་བརྒྱ་པས་ནོངས་བཤགས་དང༌། འདིར་ནི་གཟུགས་བརྙན་དང་ལྷན་ཅིག་ཏུ། །སྲིད་ཞུའི་བྱ་བ་མ་རྫོགས་པར། །འགྲོ་བའི་དོན་དུ་བཞུགས་ནས་ཀྱང༌། །མཆོག་རྣམས་སྦྱིན་པར་མཛད་དུ་གསོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཞེས་བརྗོད་དེ་མེ་ཏོག་འཐོར། དེ་ནས་མེ་ལོང་དུ་སྤོས་པའི་རྟེན་དེ་ལ་གཞུང་སོ་སོའི་མཆོད་བསྟོད་བྱ། ཡེ་དྷརྨས་འབྲུ་ལ་སྔགས་ཏེ་རྟེན་གྱི་བཀྲ་ཤིས་རྒྱལ་བསྡུས་གང་རུང་བརྗོད། དེ་ནས་རྗེས་ཆོག་དང་བདག་བསྐྱེད་བསྡུ་བ་སོགས་བྱའོ། །གསུམ་པ་རྗེས་ལ་ཇི་ལྟར་བྱ་བའི་ཚུལ་ནི། མེ་ལོང་གི་རྟེན་དར་སེར་པོས་བསྒྲིལ་ཏེ་རྒྱབ་ཏུ་རྒྱས་གདབ། དབུ་ཞབས་མ་ལོག་པར་རྟེན་གྲལ་དུ་འཇོག་སྟེ་མཆོད་པ་ཕུལ། སླར་རྟེན་གསར་པ་གྲུབ་སྐབས་རབ་གནས་ཀྱི་ཡེ་ཤེས་པ་བསྟིམ་པའི་སྔོན་དུ་རྒྱ་བཀྲོལ་ཏེ་ཞལ་ཕྱེ། ཛཿཧཱུཾ་བཾ་ཧོཿཡེ་ཤེས་པ་དང་ལྷན་ཅིག་རྟེན་རྙིང་པའི་དམ་ཡེ་དང་བཅས་རྟེན་གྱི་དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད་དགོས་པའི་དམིགས་བསལ་ཙམ་མོ། །དེ་ཡང་རྣལ་འབྱོར་པ་རྟོགས་པ་མཆོག་དང་ལྡན་ན་རྟེན་རྙིང་པའི་དམ་ཡེ་ལུས་ལ་སྤོ་བ་ཡང་དུས་འཁོར་ལས་གསུངས་སོ། དེས་རྟེན་སྤོ་བའི་ཆོ་ག་སྦྱོར་དངོས་རྗེས་གསུམ་དང་བཅས་པ་བཤད་ཟིན་ཏོ།། ༈ །།ཞེས་རབ་ཀྱི་ཆོ་ག་ཤིན་ཏུ་བསྡུས་པའི་ཚུལ་འདིའང༌། སྒྲུབ་སྡེའི་སློབ་དཔོན་ཆེན་པོའི་བཀའ་བཞིན་དགེ་རིན་པས་སོ།། །།